részlet

Budapest, 2023

A fordítás az alábbi kiadás alapján készült:
Daniel G. Amen, MD.: Your Brain Is Always Listening: Tame the Hidden Dragons That Control Your Happiness, Habits, and Hang-Ups.
Tyndale Momentum, Carol Stream, Illinois
Copyright © Daniel G. Amen, MD, 2021

Hungarian translation © Holbok Zoltán, 2023
Hungarian edition © Jaffa Kiadó, 2017, 2023
Minden jog fenntartva

Könyv- és borítóterv: Mark Anthony Lane II
A borító sárkányillusztrációja: Alicja Colon

Fordította Holbok Zoltán
Felelős szerkesztő: Hessky Eszter
Felelős kiadó Jaffa Kiadó

ISBN 978 963 475 804 4

Jaffa Kiadó • www.jaffa.hu

Jogi nyilatkozat

A könyvben szereplő információk a szerző orvosi praxisában és klinikai kutatásai során szerzett sokéves tapasztalatát tükrözik. A könyvben leírt információk jellegükből adódóan általános természetűek, és nem helyettesítik a megfelelő szakorvosi véleményt vagy kezelési módot. Ha úgy érzi, orvosi beavatkozásra van szüksége, kérjük, mielőbb keresse fel házi- vagy kezelőorvosát. A könyvben bemutatott esettanulmányok valódiak. Az ezekben szereplő nevek és körülmények túlnyomó részét azonban a betegek névtelenségének megőrzése érdekében megváltoztattuk.

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Tartalom

Bevezetés

Jimmy rejtőzködő sárkányai

Az agy

Az egészség megőrzésének négy kulcsterülete

1. rész: Szelídítsük meg a múltunk sárkányait!

A Múlt Sárkányai

Elhagyatott, Láthatatlan és Jelentéktelen Sárkányok

Kisebbségi Komplexusos Sárkányok

Szorongó Sárkányok

Sebzett Sárkányok

Bűntudatos és Szégyenkező Sárkányok

Különleges, Elkényeztetett és Kiváltságos Sárkányok

Felelősségtudatos Sárkányok

Dühös Sárkányok

Ítélkező Sárkányok

Haláltól és Elmúlástól Félő Sárkányok

Veszteséget Gyászoló Sárkányok

Reményvesztett és Tehetetlen Sárkányok

Örökölt Család- és Sorsmintákat Továbbvivő Sárkányok

A múlt sárkányai valóban fenyegetést jelenthetnek a cégünkre?

A Múlt Sárkányai hajlamosak újra felbukkanni, ha gyerekeink születnek

A sárkányainkhoz kapcsolódó személyes narratívákat újra tudjuk írni

2. rész: Külső Sárkányok: mások befolyásoló hatása

A szüleink befolyásoló hatása – Szülői Sárkányok

Testvérsárkányok

A Gyerekeink Sárkányai

Tanár és Tréner Sárkányok

Barátok, népszerű diákok, bántalmazó társak

Egykori, jelenlegi és leendő szerelmek sárkányai

Internetes Sárkányok

Más emberek sárkányai is megfertőzhetik a gondolatainkat

3. rész: Hallgattassuk el a sárkányainkat feltüzelő negatív gondolatokat!

Vigyázzunk a sárkányainkat felszító hangyákkal!

A hangyák fajtái

Fekete-fehér gondolkodás

„Nem vagyok elég jó”

Negatív beállítottság

Bűntudatkeltés

Címkézés

Jövendőmondás, vagy károgás, katasztrofizálás

Gondolatolvasás

Múlton rágódás, jövőbe vágyódás

Bűnbakkeresés

Hogyan számolhatunk le a 100 legrosszabb negatív gondolatunkkal?

4. rész: Szabaduljunk meg a rossz szokásoktól!

Tíz rossz szokás, amelyből veszélyes sárkány fejlődhet

A nemet mondás képtelensége – az Igen-Sárkány

Automatikus ellenkezés, vitatkozás – a Nem-Sárkány

Közbevágás, folytonos véleménynyilvánítás – a Közbevágó Sárkány

Hazudozás – a Hazudós Sárkány

Szétszórtság, kényszeresség, párhuzamos feladatvégzés – a Szétszórt Sárkány

Halogatás – a Halogató Sárkány

Szervezetlenség – az Összeszedetlen Sárkány

Problémagyártás – a Mindenen Problémázó Sárkány

Kényszeres evés – a Kényszerevő Sárkány

Nemtörődömség – a Nemtörődöm Sárkány

5. rész: Hogyan járjunk túl a Manipulatív Sárkányok eszén?

Az öt Manipulatív Sárkány

Ételkufárok

Gyógyszerkufárok

Digitális Sárkányok

Kontaktsportok

Ünnepek

Másokat is óvjunk meg a Manipulatív Sárkányoktól

6. rész: Rehabilitációs program a Függő Sárkányok leszoktatására

Önsegítő közösségek 12 lépéses programjai

12 új lépés a Függő Sárkányaink kigyógyítására

Alakítsuk ki a saját önsegítő hálózatunkat

7. rész: A Sárkányszelídítő

A Sárkányszelídítő: erős, gyenge vagy túlbuzgó?

A Sárkányszelídítő feladatai, funkciói

A Sárkányszelídítő gyengülése a prefrontális kéreg aktivitáscsökkenése esetén

Mi gyengíti a Sárkányszelídítőt?

A túlbuzgó sárkányszelídítő hátulütői

Az ADHD-s sárkányok megkeseríthetik az életünket

Ahhoz, hogy jó döntéseket tudjunk hozni, meg kell erősíteni a Sárkányszelídítőnket

Záró gondolatok

Dr. Daniel G. Amen

Hála és köszönet

Szakmai háttér-információk

Jegyzetek

Bevezetés

Ne higgy el mindent a füledbe suttogó sárkányoknak!

Egy történet nem is érdekes igazán, ha nincsenek benne sárkányok.

J. R. R. Tolkien

2020 márciusában épp ezen a könyvön dolgoztam, amikor felhívott a világhírű énekesnő, Miley Cyrus. A hangjából ítélve teljesen ki lehetett borulva. Tizennyolc éves kora óta foglalkozom vele, akkor keresett meg először a szorongásos panaszaival. Folyton amiatt aggódott, hogy ő vagy az édesanyja esetleg megbetegszik. Attól félt, szörnyű dolgok fognak történni vele, ha nem lesz fiúja. Még az is megfordult a fejében, hogy belehal, ha nem lesz párkapcsolata. A közös munka során megtanítottam neki néhány olyan stratégiát, amellyel kordában tudja tartani a negatív gondolatait. Ám ezen az ominózus napon a szorongása újra felszínre tört, és én pontosan tudtam, miért.

A Kínában már ezrek életét követelő koronavírus-járvány futótűzként terjedt a világban, és már az Egyesült Államokban is felütötte a fejét. A telefonban Miley annyi rémisztő kérdést hadart el hirtelenjében – például „Mennyi ideig él meg a vírus a csomagokon?” –, hogy alig tudtam közbeszólni.

Végül sikerült elérnem, hogy vegyen pár nagy levegőt, és lenyugodjon. Egyértelmű volt számomra, hogy az új pandémiás helyzet megint elszabadította a múltból hozott sárkányait, és hogy ezek a benne rejtőzködő, régóta szunnyadó lények most újra tüzet okádnak Miley agyának félelemközpontjára, amivel felélesztik a szorongását, a félelmeit és a negatív gondolati sémáit. Elmondtam neki, hogy ezekben a vészterhes időkben muszáj sárkányszelídítővé válnia, hogy megfékezze a benne tomboló ártó lényeket.

Ahogy szép lassan haladtunk előre a munkával – és elsajátítottuk a könyvemben szereplő módszereket –, Miley félelme és kétségbeesése fokozatosan alábbhagyott, és újra úgy érezte, ura a helyzetnek, és kézben tudja tartani a dolgokat. Alig várta, hogy a tanultakat 105 millió követőjével is megossza az Instagramon Bright Minded című élő bejelentkezéssorozatában, amit a mentális egészség fejlesztését célzó Bright Minds (Ragyogó Elmék) programom ihletett, melyről a The End of Mental Illness (Számoljunk le a mentális betegségekkel)című könyvemben írtam részletesen. Megtiszteltetésnek vettem, hogy én lehettem az első vendég a műsorában, melyben többek között arról is beszélgettünk, hogy hogyan lehet megbirkózni a járványhelyzet hatására ugrásszerűen megnövekedett stresszel, szorongással, depresszióval, magánnyal és veszteségélményekkel.1

A követők hozzászólásaiból – „Ettől sokkal jobban érzem magam”, „Nem is gondoltam volna, hogy ez ennyire hasznos. Köszönöm!” – világossá vált, hogy nem Miley az egyetlen, akinek a múltból hozott sárkányait felszította (szakszóval: triggerelte) a bezártság, a járványhelyzet gazdaságbénító hatása és a vírus áldozatainak egyre gyarapodó száma. Kiderült, hogy szinte mindenkit traumatizálnak a történtek, és mindenki gyászolja valaminek – a munkájának, a biztonságérzetének, a megszokott napi rutinjának, a sportolásnak (vagy meccsnézésnek), a baráti beüléseknek, a fizikai kontaktusoknak (ölelkezés, puszizkodás lehetőségének) vagy valamely családtagjának – az elvesztését.

Akkor még nem sejtettem, hogy a koronavírus néhány héttel később az én családomban is felüti majd a fejét, és nekem is át kell élnem az egyik szerettem elvesztésének szörnyű fájdalmát.

„Kirúzsozta magát, napszemüveget vett fel, és összepakolta a cókmókjait, úgy várta a mentőautót. Indul meghalni, közölte a családtagjaival.” Ez volt az első sora annak a 2020. április 16-án az Orange County Registerben megjelent cikknek, amely a szüleim halálos vírussal vívott harcáról szól.2 A leírás tökéletesen jellemezte anyámat. Márciusban az akkor 88 éves anyám (Dori Amen) és a 90 éves apám (Louis Amen) egyaránt tüdőgyulladást kapott, és mindkettejük Covid-tesztje pozitív lett. A diagnózis felállítása után sárga védőöltözetben, külön mentőautóval sietve kórházba szállították őket. Nem sok jóra számítottam. Az amerikai népegészségügyi központ (Centers for Disease Control, CDC) adatai szerint a vírust elkapó 85 év felettiek 10-27 százaléka nem éli túl a kórt.3 Attól tartottam, hogy a szüleim is köztük lesznek.

Kezelőorvosuk, a kórház infektológiai osztályának osztályvezető főorvosa a fenti cikkben bevallotta, hogy amikor anyámat és apámat behozták, halálosan rettegett. Csakhogy nem ismerte a szüleimet. Öt nappal később Covid-mentesen hagyták el az intézményt. Úgy tűnt, sikerült leküzdeniük a kórt. A következő pár hétben anyám gyorsan felépült, és alig várta, hogy újra golfozhasson, de apám továbbra is szenvedett. A pozitív Covid-tesztje előtti hetekben csúnyán köhögött, és egy gasztrointesztinális vérzés miatt, amelynek következtében a vére egynegyedét elvesztette, már megjárta egyszer a kórházat.

2020. május 5-én épp indultam volna érte, hogy kontrollra vigyem, amikor anyám rémülten hívott, hogy nem lélegzik. Villámgyorsan hívtam a segélyhívót, és odarohantam. A mentőorvos mindent megtett, de már nem tudta helyreállítani a légzésfunkcióját.

Apám aznap az angyalokhoz költözött.

A veszteség és a gyász sárkányai, amelyekkel pácienseim és közösségimédia-követőim sokaságának segítettem megküzdeni a pandémia során, hirtelen tűzgolyót szabadítottak el az agyamban. A gyász és a fájdalom feldolgozásában több évtizedes tapasztalattal bíró pszichiáterként szerencsére tudtam, hogy mielőbb meg kell kezdenem a gyógyulási folyamatot. Vannak, akik szerint egy hozzátartozónk halála után hosszasan dagonyáznunk kell a szenvedés mocsarában, de én ilyenkor mindig azt kérdezem: „Ha eltöröd a karod, várnál hat hetet, hogy begipszeljék?” Az egészséges gyászfolyamat egyik legfontosabb lépése, hogy bátran fejezzük ki az érzéseinket, és ne fojtsuk őket magunkba – a Haláltól és Elmúlástól Félő Sárkányokról és a Veszteséget Gyászoló Sárkányokról szóló részekben ezeket a stációkat is bemutatom majd. Ezért úgy döntöttem, hogy megosztom a fájdalmamat a követőimmel a közösségi médiában.

A pandémia alatti rendszeres esti, interaktív bejelentkezéseim alkalmával elmagyaráztam a hallgatóknak, hogy az agyunk a gyászfolyamat során – mint ahogy máskor is – mindig odafigyel és reagál azokra a látens, rejtett hatásokra, amelyek folyamatosan érik. 2020 májusában mindez még nyilvánvalóbbá vált, amikor George Floyd mélyen elszomorító és értelmetlen halála után – a színes bőrű minneapolisi fiatalember azt követően vesztette életét, hogy egy fehér bőrű rendőr annak ellenére nyolc percen keresztül térdelt a nyakán, hogy a férfi jelezte, „nem kap levegőt” – düh- és pusztításhullám söpört végig az amerikai társadalmon. A pandémia stresszére rakódó társadalmi igazságtalanság nyomán elszabaduló Dühös, Ítélkező és Örökölt családmintákat továbbvivő sárkányok (amelyekről később szintén szó lesz) az emberek egy részét békés tiltakozásra késztették, míg másokat gyújtogatásra, fosztogatásra és vandalizmusra sarkalltak. Ilyen, az agyunkat erőteljesen befolyásoló hatások többek között:

–Múltunk Sárkányai – múltbeli emlékek, történések, amelyek mind a mai napig tüzet okádnak agyunk érzelemközpontjára, és befolyásolják a viselkedésünket

–Mások befolyásoló hatása – az életünkben jelen levő, vagy korábban szerepet játszó személyek, akiknek szintén megvannak a maguk sárkányai

–Negatív Automatikus Gondolatok (NAG-ok) – angol rövidítése ANTs, azaz „hangyák”, amelyek válogatott módszerekkel keserítik meg az életünket, és folyamatos tüzelőanyaggal látják el a szorongás és a depresszió kohóját

–Rossz Szokás Sárkányok – a különböző sárkányok ármánykodása nyomán kialakuló kártékony szokások, amelyek miatt nagyobb eséllyel hízunk el, leszünk depressziósak és tompulunk el mentálisan

–Manipulatív Sárkányok – reklámok, hírfolyamok, közösségi oldalak és a zsebünkben lapuló okoseszközök, amelyek megrabolják az elménket és a pénztárcánkat

–Függő Sárkányok – az egészségünket, az anyagi helyzetünket és az emberi kapcsolatainkat romboló addiktív cselekvések

Ha nem ismerjük fel, és hárítjuk el ezeket a hatásokat, könnyen megronthatják a boldogságunkat, tönkretehetik a kapcsolatainkat, alááshatják az egészségünket, rombolhatják a stresszel szembeni ellenálló képességünket (különösen egy pandémiás helyzetben), és akadályozhatnak bennünket céljaink elérésében. A jó hír az, hogy ha sikerül felismernünk és megszelídítenünk a tűzokádó sárkányokat, és elűznünk az alkalmatlankodó hangyákat, akkor jó eséllyel képesek leszünk arra, hogy felhagyjunk a rossz szokásokkal, megfékezzük a destruktív gondolatokat, szembenézzünk a bizonytalansággal, felvértezzük magunkat a manipulációkkal szemben, és leszámoljunk a függőségekkel. A sárkányok megszelídítése azért is életbevágó a mentális egészségünk megóvása szempontjából, mert ha ezek a kártékony lények befolyást szereznek az agyunk irányítása felett, azt az életünk minden aspektusa megsínyli.

Jimmy rejtőzködő sárkányai

Aznap délután, amikor megismertem Jimmyt, a 39 éves cégvezetőt, a felesége mellett ült az irodámban a burgundi vörös, puha bőrkanapén. Aznap délelőtt engedték ki a pszichiátriáról, és rendkívül deprimáltnak, fásultnak tűnt. Egy héttel korábban került be a sürgősségi osztályra, ahol bevallotta az ügyeletes orvosnak, hogy már az öngyilkosság gondolata is felmerült benne, csak hogy véget vessen végre a szűnni nem akaró rettegésnek, pániknak, szorongásnak, reményvesztettségnek és kétségbeesésnek. A Szorongó Sárkány (a múltból hozott tizenháromféle sárkány egyike) féktelen ámokfutásba kezdett az agyában.

Jimmy korábban évekig egy másik pszichiáterhez járt, aki újabb és újabb adagokat írt fel neki szorongáscsökkentőkből és antidepresszánsokból „a kémiaiegyensúly-hiány kezelésére”. A gyógyszeres kezelés tompította ugyan a negatív érzéseit, de egyben a pozitívakat is lefojtotta. A terápia során egyetlen olyan technikát sem sajátított el, amellyel megfékezhette volna a sötét gondolatokért és hangulatingadozásokért felelős Szorongó Sárkányt és a tizenkét másik démont.

A legutóbbi epizód, amelynek nyomán a sürgősségi osztályon kötött ki, két héttel korábban kezdődött, miután közölték vele, hogy előadást kell tartania a cég egyik legnagyobb ügyfelének. Páni félelem tört rá. „Ha le kellene írnom a félelmemet, akkor azt mondanám, hogy olyan, mintha a halálsoron lennék, és ütött volna az órám. Az őr kinyitja az ajtót, és neked menned kell. A csontomig hatolt a félelem” – fogalmazott Jimmy, aki felső tagozatos kora óta glosszofóbiában szenvedett, vagyis félt a nyilvános beszédtől. A „Rázzuk le a múlt béklyóit” nevű gyakorlat során, melyről később még szó lesz, kiderítettük, hogy a félelme tizenkét éves korából ered, amikor a nagymamája rávette, hogy tegyen nyilatkozatot a Los Angeles Megyei Fellebbviteli Bíróságon azzal kapcsolatban, hogy az apja, aki egy erőszakos gengszterbanda vezetője volt, miért ne kapjon halálbüntetést a kettős gyilkosságért, amit elkövetett. Jimmy Szorongó Sárkányai tüzet okádtak a fiú agyának félelemközpontjára, és ettől olyan automatikus negatív gondolatok szállták meg, mint hogy: Mi lesz, ha nem tudok megszólalni a bíróságon és halálba küldöm az apámat?

Bár Jimmy elfojtotta ezt az emléket, Szorongó Sárkányai a későbbiekben – az általános, középiskolás és főiskolás évei alatt és a felnőtt életében – is tovább kísértették. Sokáig mindent megtett, hogy ne ébressze fel a szunnyadó sárkányokat, és minden prezentációs felkérést elutasított nagyjából hat évvel ezelőttig, amikor is a főnöke megkérte, hogy tartson egy rövid kiselőadást a kollégáinak a vállalatnál betöltött szerepéről. Bár szerette a munkáját, napokig emésztette magát, hogy mi lesz, ha nem sikerül szavakba öntenie a gondolatait. Az előadást ugyan megtartotta, a negatív gondolatai mégis megsokszorozódtak és egymásra torlódtak, és addig gyötörték, amíg egészen katasztrofális gondolatok fogantak meg a fejében:

Jimmy ekkor újra felkereste a korábbi pszichiáterét, gyógyszereket kapott, és tudatosan elhatározta, hogy úrrá lesz a félelmén. Ami egy ideig működött is. Bemutatókat tartott a munkahelyén, sokat utazott, ügyfelekkel találkozott. Közben Istennek szentelte az életét, és aktív tagja lett a gyülekezetének, ami elképesztően sokat segített. Amikor azonban a munkahelyén új feladatot osztottak rá, a Szorongó és az egyéb Múltból Hozott Sárkányai újra felütötték a fejüket, a visszatérő szorongás pedig elindított benne egy borúlátó gondolati spirált, amit képtelen volt megfékezni.

Gyerekkorában Jimmy súlyos lelki traumákat szenvedett el (Sebzett Sárkányok). Apja a szeme láttára árulta a kábítószert, és vert meg embereket. Még kisgyerek volt, amikor az apját börtönbe csukták. A nagymamájával járt hozzá látogatóba, aki újabb bandavezéreknek mutatta be. Mindez Jimmyt félelemmel töltötte el. Kilencéves kora előtt utcai leszámolásoknak és autós üldözéseknek volt szemtanúja. A folytonos családi viszálykodások miatt kétszer is elrabolták, többször az élete is veszélyben forgott. Egyszer fegyveres kommandósok törtek rájuk az otthonukban, miközben ő a kanapén ülő apja karjában feküdt azon ritka alkalmak egyikekor, amikor az apja feltételesen szabadlábon volt. Az apja újbóli letartóztatása után az anyja a nagyszüleihez küldte lakni, noha két fiatalabb testvére otthon maradhatott. Az Elhanyagolt, Láthatatlan és Jelentéktelen Sárkányai azt súgták az agyának, hogy magára maradt, és senki sem szereti. Szemtanúja volt, amikor a nagyanyját szexuálisan bántalmazták, ráadásul az elkövető megkérdezte tőle, nem akar-e ő is beszállni, ami miatt szégyen és reménytelenség töltötte el (Bűntudatos és Szégyenkező Sárkányok).

Jimmy agyát folyamatos üzenetekkel bombázták a család genetikai és történeti lenyomatát őrző Örökletes Sárkányok. Az anyja nyugtatókat szedett, és a családban mindenkor jelen volt a szorongás és az alkoholizmus. Apai ágról pszichiátriai problémák, pánikrohamok, depresszió és kábítószerezés terhelték a család történetét, ami a testvéreire is éppúgy hatással volt.

Jimmy agya emellett a Rossz Szokás Sárkányok tanácsaira is hallgatott, amelyek az életében jelen levő többi sárkány ténykedése nyomán ütötték fel a fejüket. Jimmy egyik szokása különösen aggasztotta a feleségét. A férfi szerette az erőszakos filmeket, a bokszot és a ketrecharcot, az állatviadalokat és a kivégzésről szóló dokumentumfilmeket, amilyeneket annak idején az apjával is nézett. Mivel már egész kiskorától ki volt téve a brutális erőszaknak, az „aktivációs mintázata” ezekhez a nagy izgalmi löketet adó, felkavaró képsorokhoz igazodott, és ez csak állandósította benne a stresszt.

Nem elég, hogy Jimmy agya hallgatott ezekre a sárkányokra, élete során számos fejsérülést is összeszedett. A középiskolai amerikaifutball-csapatban védőjátékos volt, tizennyolc éves koráig bokszolt, és több kocsmai verekedésben is részt vett. Tizenöt éves korában két és fél méterről fejre esett; agyrázkódást szenvedett, tíz percre elvesztette az eszméletét, és a jobb fülére megsüketült. Négy napig feküdt kórházban, majd az egész nyara ráment arra, hogy újra megtanuljon járni. Tizenéves és fiatal felnőtt korában drogokkal és alkohollal próbálta csitítani a Szorongó és Sebzett Sárkányait, ám ez csak átmeneti enyhülést hozott számára.

Jimmynek fogalma sem volt arról, hogy különféle sárkányok ármánykodnak az agyában, és irányítják az életét. Az egyetlen üzenet, amit meghallott, az volt, hogy elhagyták, nem szerethető, a világ veszélyes hely, és hogy nem mer nyilvánosan szerepelni, ami egy lefelé ívelő pályán indította el, és elhitette vele, hogy jobb lenne, ha meghalna. Legtöbbünket közel sem érték olyan intenzív traumák, mint Jimmyt gyerekkorában, ám ha nem tanuljuk meg tudatosan felismerni a sárkányaink hangját, akkor a beérkező ingerek és információk hibás feldolgozása miatt mi is könnyen a falra festhetjük az ördögöt, ami önpusztító gondolatokra és cselekedetekre indíthat bennünket.

A kivizsgálás során részletesen feltérképeztük Jimmy előéletét, áttekintettük a korábbi leleteit, átfogó laborvizsgálatot végeztünk, valamint egy SPECT (egyfotonos emissziós komputertomográfia) nevű, a nukleáris medicina körébe tartozó speciális 3D agyi képalkotó technikával megvizsgáltuk a férfi agyának véráramlását és működését. Az eljárás a CT- és MRI-vizsgálatokkal ellentétben nem az agy anatómiai és strukturális viszonyait jeleníti meg, hanem annak működéséről és funkcionális jellemzőiről ad felvilágosítást. A SPECT alapvetően három dolgot mutat meg az agy működéséről: azt, hogy az aktivitása egészséges, alacsony, vagy túlzott mértékű-e. Az Amen Klinikákon 30 éve végzünk SPECT-vizsgálatokat, és mi rendelkezünk a mentális egészségi problémákra fókuszáló agyi szkennelések legnagyobb nemzetközi adatbázisával: eddig már több mint 175 000 vizsgálatot végeztünk 155 különböző ország páciensein.

Az alábbiakban bemutatott ábrák egy egészségesen működő agy SPECT-vizsgálatának eredményeit mutatják. Az agykéreg külső felszínéről készült bal oldali felvételen normál mértékű, egyenletes, szimmetrikus aktivitás figyelhető meg. Ez egy úgynevezett felszíni scan. A jobb oldali felvételen a fehér szín jelöli a legaktívabb területeket. Egy egészséges agy esetében ezek általában az agy hátsó alsó részében levő kisagyra koncentrálódnak, ahol az agyi idegsejtek mintegy fele található. Az ilyen típusú felvételt aktivitástérképnek hívjuk.

Jimmy SPECT-vizsgálatai két fontos dologra derítettek fényt:

1.A bal oldali halántéklebenyen a korábbi agysérülésekkel korreláló mintázatban alacsony aktivitás figyelhető meg az agyfelszínről készült felvételen. Az agynak ez a része fontos szerepet játszik a hangulatzavarok, az ingerlékenység, az expresszív (kifejezési) nyelvfejlődési zavarok, a memóriazavarok, a szorongás és a sötét gondolatok kialakulásában. Ha ez a terület sérült, megszakításjeleket küld az agy többi régiójába.

2.Az agy érzelemközpontjának tekinthető limbikus rendszerben – a korábbi maradandó érzelmi traumákkal összhangban – fokozott aktivitás figyelhető meg a rombusszal jelzett területen, ami arra utal, hogy az említett agyterület erőteljesen és fogékonyan reagál a múlthoz kötődő fájdalmas ingerekre.

Köszönhetően annak, hogy a könyvemben leírt technikák következetes alkalmazásával sikerült felismernie és megszelídítenie a sárkányait, elűznie a negatív gondolatait reprezentáló „hangyákat”, valamint hogy egészséges irányba tudta billenteni az étrendjét és az agyműködését, Jimmy kilábalt a gödörből. A következő fél évben a hangulata stabilizálódott, a szorongása alábbhagyott. Minden eddiginél fontosabb láncszeme lett a vállalati kollektívának, boldogabb és odaadóbb férj és apa vált belőle. Tizenhét kilót leadott; erősebbnek és energikusabbnak érezte magát, mint valaha. Emellett a családtagjainak is segített a javulás útjára lépni. Az, hogy a pandémiás időszakban is következetesen alkalmazták az elsajátított technikákat, mind neki, mind a családtagjainak sokat segített abban, hogy egészséges módon birkózzanak meg a nehézségekkel, és a megnövekedett stressz dacára is érzelmileg erősek tudjanak maradni.

Könyvemben részletesen el fogom magyarázni, hogy a különféle sárkányok és hangyák miért duruzsolnak ott folyamatosan az agyunkban – az okok egy része nyilvánvaló (például. a koronavírus-járvány), más részük kevésbé kézenfekvő –, és miért akarják, hogy szorongjunk, depresszióba essünk, vagy hogy lehangoltnak, dühösnek és tehetetlennek érezzük magunkat. A bemutatott gyakorlatok segítségével képesek leszünk megszelídíteni a bennünk ármánykodó sárkányokat, így visszanyerjük az irányítást az agyunk felett, és képesek leszünk megválogatni, hogy az mire hallgasson. Többé nem kerítenek majd hatalmukba a negatív gondolatok, és nem fogjuk hagyni, hogy a rossz szokásaink ártsanak az egészségünknek és rombolják a kapcsolatainkat, akármilyen trauma, stressz vagy csapás ér is bennünket. Képesek leszünk felismerni, mi valós és mi nem, képesek leszünk erősíteni az önbizalmunkat, kordában tartani az elménket, ezáltal kiegyensúlyozottabbak, felszabadultabbak leszünk, és újra azt fogjuk érezni, hogy urai vagyunk a sorsunknak. Ahhoz, hogy a javulás útjára lépve a megkezdett úton maradhassunk, tudatosan és következetesen kell alkalmaznunk az elsajátított módszereket, és érdemes azokat másokkal is megosztanunk: ezáltal egy saját önsegítő kört szervezünk magunk köré, és megsokszorozzuk annak az esélyét, hogy az új életrendünkhöz a későbbiekben is tartani tudjuk majd magunkat.

Az agy

Rövid áttekintés

Mielőtt nekikezdenénk, fontos, hogy megismerkedjünk az agy hat olyan rendszerével, amely részt vesz az életünk irányításában. Mivel a későbbiekben ezekre többször is hivatkozni fogok, érdemes röviden áttekinteni őket. Természetesen az agyunk egy rendkívül bonyolult, rengeteg összehangolt struktúrából álló szerv, de az alábbiak különösen fontos szerepet játszanak a hangulatunk, a szorongásaink, a memóriánk és a viselkedésünk szabályozásában.

Prefrontális kéreg: Az agy elülső harmadában elhelyezkedő prefrontális kéreg (PFC) fontos szerepet tölt be a végrehajtó funkciók irányításában, így a figyelem-összpontosításban, a problémamegoldó gondolkodásban, a megfontolt döntések meghozatalában, az ítéletalkotásban, a tervezésben és az indulatszabályozásban. Lényegében ő az agyunk vezérigazgatója. Amikor az aktivitása fejsérülés, méreganyagok bejutása, figyelemhiányos hiperaktivitás-zavar (ADHD), vagy más okok miatt csökken, nehézségeink támadnak a figyelem megtartásával, szétszórtak leszünk, és jellemző lesz ránk a halogatás és az impulzív viselkedés. Mintha a főnök szabadságra ment volna.

Elülső cinguláris tekervény: A mélyen a homloklebenyben található elülső cinguláris tekervény a figyelemirányításban és a hibafelismerésben játszik szerepet. Amikor túlságosan aktív, az embert könnyebben kerítik hatalmukba negatív gondolatok, hajlamosabb lesz a negatív viselkedésre, aggodalmaskodásra, ellenkezésre, vitatkozásra, és folyton hibát lát önmagában és másokban.

Amigdala: Ez a mandula alakú páros struktúra a halántéklebenyben, a szemek mögött, kétoldalt található; az agy mindkét oldalán elhelyezkedik egy-egy. Az érzelmek és az agresszió szabályozásában, valamint a veszélyészlelésben játszik fontos szerepet. Azoknál az embereknél, akiknél társas szorongás vagy hipervigilancia áll fenn (felfokozott éberség, amikor az egyén úgy érzi, állandóan résen kell lennie), vagy korábban elszenvedtek valamilyen érzelmi traumát, sok esetben az amigdala túlműködését figyelhetjük meg. Azokban az emberekben pedig, akikben ez a terület alulműködik, kisebb a félelemérzet és nagyobb a kockázatvállalási hajlandóság. Jó példa erre a Free Solo – Mászókötél nélkül című dokumentumfilm félelmet nem ismerő sziklamászója.

Hippokampus: A hippokampusz a bal és jobb oldali halántéklebenyek mélyén, az agy két oldalán, közvetlenül az amigdala mögött található hüvelykujj nagyságú, metszetében csikóhalra emlékeztető képlet, melynek görög eredetű neve a hippo (ló) és a kampos (tengeri szörny) szavakból tevődik össze. Az érzelmi agy részeként közreműködik a boldogság és a szomorúság érzéseinek kialakulásában, és nélkülözhetetlen szerepet játszik az emlékezeti működésben. Kulcsszerepet tölt be az új információk rövid távú eltárolásában, amiket képes hetekig, vagy akár még hosszabb ideig elraktározni. Sérülése esetén nem képes új információkat tárolni. Az 50 első randi című filmben a Drew Barrymore által alakított Lucy jobb és bal oldali hippokampusza autóbalesetben megsérült, így miután a nő esténként álomra hajtja a fejét, az előző nap eseményei törlődnek a memóriájából. A hippokampusz alacsony aktivitása számos problémát jelezhet; az Alzheimer-kór például elsőként ezt az agyterületet betegíti meg. A hippokampuszban kedvező feltételek között (megfelelő tápanyagok, ómega-3 zsírsavak, megfelelő oxigénszint, vérkeringés, mentális stimuláció esetén) naponta akár 700 új idegsejt is képződhet.1

Bazális ganglionok: A bazális ganglionokat, vagy más néven törzsdúcokat az agyféltekék mélyén található szürkeállomány alkotja. Magukban foglalják a nucleus accumbens nevű területet, mely fontos része az agy örömszerzésre és fájdalomelkerülésre motiváló jutalomközpontjának, s amely rendkívül fogékonyan reagál a függőségek kialakulásában szerepet játszó ingerületátvivő anyag, a dopamin („jóérzés-hormon”) jelenlétére. A nucleus accumbens működése szoros összefüggésben áll a vágyakozással; alulműködése esetén lehangoltnak, kedvetlennek érezzük magunkat, és sebezhetőbbé válunk a függőségekkel szemben, valamint megnő a vágyakozásunk az aktivitását fokozó anyagok, például a drogok, az alkohol, a szex vagy a magas kalóriatartalmú, cukros ételek után.

Kisagy: A cerebellum vagy kisagy az agy hátsó alsó részén helyezkedik el. Bár a teljes agy térfogatának csak 10 százalékát teszi ki, idegsejtjeinek mintegy felét tartalmazza. Fontos szerepet játszik a mozgás szabályozásában, a nyelvi feldolgozásban és a tudati jelenségekkel kapcsolatos működésekben.

Az egészség megőrzésének négy kulcsterülete

Az agy biológiai rendszerei képezik az egyik legfontosabb összetevőjét annak a testi-lelki egészségünket meghatározó négy területnek, amelyet minden egyes beteg vizsgálatakor és kezelésekor figyelembe szoktam venni. E négy kulcsterület fontosságáról a Change Your Brain, Change Your Life (Változtasd meg az agyadat, változtasd meg az életedet) című könyvemben írtam először.2

Biológiai terület: mindaz, ami az agy és a test fizikai működésével kapcsolatos. Munkám egyik legfőbb alapelve az, hogy ha szeretnénk megőrizni agyunk egészséges működését, és orvosolni akarjuk az esetleges zavarait, akkor mindenekelőtt azt a 11 fő kockázati tényezőt kell megelőznünk, kiküszöbölnünk, illetőleg kezelnünk, amely a legkönnyebben megbillenti az agy egyensúlyát. A csapatunk által megalkotott BRIGHT MINDS mozaikszó ezeket foglalja össze (az angol ajkúak számára könnyen megjegyezhető formában): vérkeringés, öregedés, gyulladás, genetika, fejsérülés, méreganyagok, rendellenes elektromos tevékenység az agyban, immunitás és fertőzések (különösen járványhelyzetben), neurohormonok, diabezitás (az elhízással összefüggő magas vércukorszint), valamint az alvászavarok. A biológiai terület a táplálkozást és a testmozgást is magában foglalja.

Pszichológiai terület: idetartozik az, hogy milyen az önmagunkhoz való viszonyunk, mit gondolunk magunkról, hogyan látjuk magunkat, milyen a testképünk, az énképünk, milyen volt a neveltetésünk, értek-e bennünket érzelmi traumák, történtek-e az életünket meghatározó események (például hónapokig tartó bezártság a koronavírus-járvány alatt). A különböző sárkányok aszerint képesek befolyásolni a lelki egészségünket, hogy elégnek – elég jónak, elég okosnak, elég szépnek, elég erősnek, elég gazdagnak és így tovább – tartanak-e bennünket. Ha sikerült megszelídítenünk a sárkányainkat, és úgy érezzük, hogy elegek vagyunk, boldogabbak és elégedettebbek leszünk. Ha viszont nem érezzük magunkat elégnek, az agyunk kaput nyit a lehangoltság, a szorongás és a kudarcérzés előtt.

Szociális terület: idetartozik az emberi kapcsolataink minősége, és az életünkben jelen levő stresszforrások. Ha az emberi kapcsolataink stabilak, rendezett a családi életünk, szeretjük a munkánkat és biztos az anyagi helyzetünk, akkor az agyunk sokkal jobban teljesít, mint ha ezek a tényezők nem lennének rendben. Amikor az előadódó nehéz élethelyzetek, például egy világjárvány, egy válás vagy szakítás, a munkahelyünk vagy egy hozzátartozónk elvesztése megemelik a strasszhormonjaink szintjét, az agyunkban levő sárkányok könnyen megháborodhatnak, fékevesztetté válhatnak és ámokfutásba kezdhetnek. Ha a társas viszonyaink nem egészségesek és rendezettek, jobban ki leszünk téve a betegségeknek, a koronavírushoz hasonló fertőzéseknek, a depressziónak, a szorongásos zavaroknak és egyéb problémáknak.

Spirituális terület: idetartozik az Istenhez, a bolygóhoz, valamint a múlt és jövő generációhoz való viszonyunk; az életcéljaink, mozgatórugóink; hogy mit tekintünk az életünk értelmének. Az ember sokkal több, mint az agysejtjeinek, gondolatainak és neurális hálózatainak az összessége. Hiszem, hogy mindannyian valamilyen felsőbb isteni céllal jöttünk létre. Amikor az agyunk a sárkányokra és a hangyákra hallgat, könnyen megfeledkezünk arról, hogy az életünk fontos, jelentőségteli, és hogy küldetésünk, feladatunk van ezen a világon.

Amikor a négy terület bármelyike egészségtelen, vagy kibillen az egyensúlyából, az agyunk hajlamossá válik arra, hogy hallgasson a múlt, mások vagy a társadalom sárkányaira, és hagyja, hogy azok átvegyék felette az irányítást.

Jimmy biológiai halmazába a korábbi fejsérülések, a szüleitől örökölt genetikai hajlamok, a kábítószerezésből származó toxinok, a halántéklebeny rendellenességei és a diabezitás (túlsúllyal párosuló magas vércukorszint) sorolható. A pszichológiai körbe a múlt sárkányai, az automatikus negatív gondolatok és az elszenvedett gyerekkori traumák tartoznak. Szociális vonatkozásban az elhagyottság érzése miatti kötődési problémák és a munkahelyi stressz (az az elvárás, hogy időnként kiálljon mások elé beszélni) jelentettek neki komoly terhet. A spirituális terület ugyanakkor pozitív erővel töltötte fel, ami segített enyhíteni a fájdalmát. A négy terület egészségének megőrzésére tett célzatos lépésekkel sikerült meggyógyítani Jimmy agyát, megszelídíteni a sárkányait, és elérni, hogy az agya az egészségesebb üzenetekre legyen fogékony. Ugyanebben szeretnék segítséget nyújtani az olvasóimnak is.

1. rész
Szelídítsük meg a múltunk sárkányait!

A múltad nem egyenlő a sorsoddal

Azokat, akik kételkednek a sárkányok létezésében,
gyakran belülről falják fel a sárkányok.

Ursula K. Le Guin

Amióta világ a világ, különböző történeteket szövünk az események köré, és ezeken keresztül kommunikálunk egymással. Ezek segítenek megérteni a helyünket a világban, és ezekből tanuljuk meg, hogyan viselkedjünk vagy ne viselkedjünk. Ezek a személyes narratívák nagyban befolyásolják az érzékelésünket, a világról szerzett ismereteinket és az értékrendünket. Végső soron ezek szabnak irányt az életünknek. Az élményeink személyes értelmezései határozzák meg, hogy boldogok leszünk-e vagy lehangoltak, lelkesek vagy csalódottak, dühösek vagy nyugodtak. Az életünkről szóló személyes történetünket nap mint nap szőjük, és a gondolatainkon, érzéseinken, viselkedésünkön és interakcióinkon keresztül folyamatosan meséljük önmagunknak és másoknak. Minden interakcióban, amit folytatunk, valahol a saját történetünk tükröződik. Ezekből az epizódokból épül fel az a film, ami folyamatosan forog a fejünkben: „Jó anya vagyok… rossz apa vagyok… alkoholista vagyok… szerencse fia vagyok… balek vagyok… ostoba vagyok.”

A Múlt Sárkányai

Egyik kedves barátom, a világhírű dr. Sharon May pszichológus és párterapeuta ezeket az életünkre kiható történeteket a Múlt Sárkányainak nevezi, amelyek a mai napig tüzet okádnak az amigdalánkra (a halántéklebenyünkben található, az érzelmi reakcióinkért felelős mandula formájú struktúrákra), és ezáltal szorongást, dühöt, irracionális viselkedést és automatikus negatív gondolatokat váltanak ki belőlünk. A The Brain Warrior’s Way (Az elmeharcos útja)című podcastunkegyik adásában, melyet a feleségemmel, Tanával közösen vezetünk, dr. May kifejtette, hogy „mindannyiunkban ott lakoznak a múlt sárkányai, amelyek nagymértékben befolyásolják az érzéseinket és a cselekedeteinket”.1 Ha nem ismerjük fel, szelídítjük meg és csitítjuk el őket tudatosan, és nem akadályozzuk meg, hogy túlhevítsék az amigdalánkat, folyamatos tűz alatt fogják tartani a tudattalan elménket, és egész életünkben érzelmi fájdalmat okoznak. Néha elég egy kis szikra vagy egy apró mozzanat, és a szorongás és a düh pusztító tüze máris fellobban bennünk.

Dr. May koncepcióját később elkezdtem tudatosan is használni a betegeimnél, köztük Jimmynél. Idővel beazonosítottam 13 múltból hozott sárkányt, és felfedtem az eredetüket, a kiváltó okukat (az ún. érzelmi triggerüket), és azt, hogy jellemzően milyen reakciókat váltanak ki belőlünk. Mindannyiunkban több ilyen múltból hozott sárkány is rejtőzik, és ezek a sárkányok a velünk érintkező emberek sárkányaival kapcsolatba lépve – amolyan modern Trónok harca módjára – különféle belső és külső konfliktusokat robbantanak ki. Mindannyiunkban lakoznak a viselkedésünket befolyásoló elsődleges és másodlagos sárkányok. Az elsődleges sárkányok többnyire mindig jelen vannak, míg a másodlagos sárkányok különféle stresszhelyzetekben jönnek elő, mint amilyen például a 2020-ban kitört koronavírus-járvány is volt. A következőkben megtudhatod, hogy benned milyen sárkányok lakoznak. (Ehhez hasznos segítséget nyújt a KnowYourDragons.com weboldalon angol nyelven elérhető Rejtett Sárkányok kvíz.)

Múltunk megszelídítésre váró sárkányai:

1.Elhagyatott, Láthatatlan és Jelentéktelen Sárkányok – magányosnak, mellőzöttnek, észrevétlennek és jelentéktelennek érzik magukat

2.Kisebbségi Komplexusos Sárkányok – kevesebbnek, rosszabbnak, értéktelenebbnek érzik magukat másoknál

3.Szorongó Sárkányok – félelemmel teltek

4.Sebzett Sárkányok – a múlt traumáinak sebeit hordozzák

5.Bűntudatos és Szégyenkező Sárkányok – bűntudattal terheltek, szégyenérzet gyötri őket

6.Különleges, Elkényeztetett és Kiváltságos Sárkányok – különbnek érzik magukat másoknál

7.Felelősségtudatos Sárkányok – késztetést éreznek, hogy gondoskodjanak másokról

8.Dühös Sárkányok – sértettséget és haragot táplálnak magukban

9.Ítélkező Sárkányok – a múltban őket ért igazságtalanságok miatt hajlamosak élesen bírálni másokat, és pálcát törni felettük

10.Haláltól és Elmúlástól Félő Sárkányok – félnek a jövőtől, az életük jelentéktelenségének gondolatától

11.Veszteséget Gyászoló Sárkányok – valamilyen veszteség fájdalmát hordozzák magukban, félnek a veszteségektől

12.Reményvesztett és Tehetetlen Sárkányok – állandó kétségbeesés és csüggedés hatja át őket

13.Örökölt Családmintákat Hordozó Sárkányok – továbbviszik a korábbi nemzedékek problémáit

Ebben a fejezetben megmutatom, hogy négy speciális technika segítségével hogyan szelídíthetjük meg a sárkányainkat, és hogyan írhatjuk át az általuk sugallt narratívákat. Megtanítom, milyen módszerekkel ismerhetjük meg az eredetüket, a kiváltó ingereiket és a jellemző reakcióikat. Megmutatom az előnyös oldalukat, már ha vannak ilyenek, és ismertetek néhány olyan meditációt és pozitív megerősítést, amelyekkel hatékonyan elcsendesíthetjük és lenyugtathatjuk őket. Ezenkívül bemutatom a saját múltból hozott sárkányaimat is, és elmesélem, miként gyötörtek meg, befolyásolták az életemet, és katalizálták a sikereim egy részét. Az önfeltárás rendkívül hatékony eszköz arra, hogy a pácienseim meglássák, nemcsak kalauzuk, hanem utazótársuk is vagyok életünknek ebben a kusza kognitív labirintusában. Ráadásként pedig, amolyan szórakoztató játék gyanánt, megpróbálom elképzelni, milyen típusú filmeket kedvelhetnek az egyes sárkányok, és felsorolok néhány példát is.

Jegyzetek

Bevezetés

1. „Dr. Amen: Episode 1.” Bright Minded: Live with Miley Cyrus, 2020. március 17. https://www.youtube.com/watch?v=LZaJJWCpLWc

2. Keith Sharon, „Elderly O.C. Couple Recovers from Coronavirus, Swears by Hydroxychloroquine” Orange County Register, 2020. április 16. https://www.ocregister.com/2020/04/16/coronavirus-elderly-oc-couple-recovers-swears-by-controversial-treatment/

3. Centers for Disease Control and Prevention, „Severe Outcomes among Patients with Coronavirus Disease 2019 (COVID-19) – United States, 2020. február 12. – március 16.” Morbidity and Mortality Weekly Report 69, no.12 (2020. március 27.): 343–346. https://cdc.gov/mmwr/volumes/69/wr/mm6912e2.htm

Az agy

1.Majid Fotuhi, „Can You Grow Your Hippocampus? Yes. Here’s How, and Why It Matters,” SharpBrains, 2015. november 4. https://sharpbrains.com/blog/2015/11/04/can-you-grow-your-hippocampus-yes-heres-how-and-why-it-matters/

2.Daniel Amen, Change Your Brain, Change Your Life, jav. kiadás, New York, Harmony Books, 2015, 44, 49–55.

1. rész

1.„A Neuropsychiatrist Explains Why Kobe’s Death Hurts Us So Much”, Amen Clinics, 2020. január 30. https://www.amenclinics.com/blog/a-neuropsychiatrist-explains-why-kobes-death-hurts-us-so-much/

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Barlow – SIL Open Font License
Noto Serif – Apache License 2.0
Petrona – SIL Open Font License